**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) Κανονισμοί του 2021»**

**Παρόντες:**

 Μαρίνος Μουσιούττας, πρόεδρος Γιαννάκης Γαβριήλ

 Φωτεινή Τσιρίδου Χρίστος Ορφανίδης

 Πρόδρομος Αλαμπρίτης Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 3 και 10 Φεβρουαρίου και στις 19 Μαΐου 2022. Στο πλαίσιο της εξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Οδικών Μεταφορών του Υπουργείου Μεταφορών, Επικοινωνιών και Έργων, του Τμήματος Τροχαίας Αρχηγείου της Αστυνομίας Κύπρου, της ΟΕΒ και της ΠΟΒΕΚ. Το Υπουργείο Δικαιοσύνης και Δημόσιας Τάξης και το ΚΕΒΕ, παρ’ όλο που κλήθηκαν, δεν εκπροσωπήθηκαν στις συνεδριάσεις της επιτροπής.

 Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Κώστας Κώστα, Δημήτρης Δημητρίου, Βαλεντίνος Φακοντής, Χρύσανθος Σαββίδης και Ηλίας Μυριάνθους.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 5(1) του περί Μηχανοκινήτων Οχημάτων και Τροχαίας Κινήσεως Νόμου, είναι η τροποποίηση των περί Μηχανοκινήτων Οχημάτων και Τροχαίας Κινήσεως Κανονισμών, ώστε τα οχήματα τα οποία χρησιμοποιούνται για ρυμούλκηση/μεταφορά ακινητοποιημένων οχημάτων ή οχημάτων που έχουν υποστεί βλάβη, να διατηρούν αναμμένο έντονο κίτρινο αναλάμποντα φανό, ορατό από όλες τις κατευθύνσεις, μόνο κατά τη διάρκεια της παραμονής τους στο σημείο ρυμούλκησης και κατά τη διάρκεια φόρτωσης και εκφόρτωσης του υπό αναφορά οχήματος και όχι κατά τη διάρκεια κίνησής τους.

 Σύμφωνα με τους κυβερνητικούς αρμοδίους και τα στοιχεία που κατατέθηκαν στην επιτροπή, η προτεινόμενη τροποποίηση κρίθηκε αναγκαία για την ενίσχυση της οδικής ασφάλειας, αφού θεωρήθηκε ότι το κίτρινο χρώμα του φανού καθ’ όλη τη διάρκεια κίνησης των ρυμουλκών οχημάτων καθίσταται εκτυφλωτικό και επηρεάζεται η ορατότητα και/ή αποσπάται η προσοχή των χρηστών του οδικού δικτύου.

 Σε παρατήρηση των μελών της επιτροπής αναφορικά με τον τρόπο συμμόρφωσης των οδηγών των ρυμουλκών οχημάτων με τους προτεινόμενους κανονισμούς, δεδομένης της απουσίας εξώδικης ρύθμισης, ο εκπρόσωπος του Τμήματος Οδικών Μεταφορών δήλωσε ότι η Αστυνομία Κύπρου θα ασκεί και για την περίπτωση αυτή τις εξουσίες που διαθέτει αναφορικά με τον χειρισμό όλων των τροχαίων αδικημάτων. Παράλληλα, ο ίδιος εκπρόσωπος ανέφερε ότι θα ήταν σύμφωνος σε ενδεχόμενη τροποποίηση του περί Εξωδίκου Ρυθμίσεως Αδικημάτων Νόμου, ώστε η παράβαση της υπό αναφορά πρόνοιας να δύναται να διευθετείται εξωδίκως.

 Η Κοινοβουλευτική Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις των κανονισμών και ομόφωνα εισηγείται στη Βουλή την έγκρισή τους.

7 Ιουνίου 2022

Αρ. Φακ.: 23.03.058.088-2021

ΑΔ/ΠΧ,ΡΠ/ΜΙ